[{"text_idx": "#000000", "text": "Gaur amaituko dituzte lehenengo faseko indusketa-lanak \"Zabaletxe 22\" aztarnategian"}, {"text_idx": "#000003", "text": "Arrizabalagak azaltzen duenez, lehenengo fasean, lau metro koadroko zundaketa arkeologikoa egin dute, eta daborduko aurretik planteatutako helburuak bete dituzte, hau da, baieztatzea inguru horretan Erdi eta Goi Paleolitoko materialak daudela, bereziki Cha\u0302telperron aldikoak. Hala, hortik gertu dagoen Aranbaltzakoagaz batera, hauxe izango da azkenengo neandertalen eta lehenengo gizaki modernoen arteko trantsizio-frogak izan ditzakeen beste aztarnategietako bat inguruotan. \"Oso aztarnategi gutxi daude halako materialak batzen dituztenak; Frantzia hegoaldean eta Iberiar penintsularen iparraldean kokatzen den kultura materiala da hori, eta horiek jasotzen dituzten aztarnategi guztiak oso preziatuak dira\", dio katedradunak."}, {"text_idx": "#000004", "text": "Joan den astelehenean hasi zituzten indusketa-lanak bertan, eta eguen honetara arte arituko dira beharrean, momentuz. Izan ere, Arrizabalagak berak azpimarratu duenez, hasierako fase honetan suharriz egindako kalitate handiko askotariko tresnak agertu dira, inguruotako beste aztarnategietan bezala. \"Hemengo suharriaren kalitatea oso handikoa da, eta antzinako gizakiak horrek erakarrita etortzen ziren hona, Barrika eta inguruotara, lehengai horrekin hornitzeko\"."}]